Goddelike beskerming - Solidariteit WêreldSolidariteit Wêreld
Tuis › 10 minute voor werk Juig › Goddelike beskerming
Woensdag | 13 Maart | 2019
Hy wat woon in die skuilplek van die Allerhoogste, sal rus in die skadu van die Almagtige. Ek sal vir die Here sê: "U is my toevlug en my vesting, my God op wie ek vertrou." "Omdat hy My liefhet, sal Ek hom verlos; omdat hy my Naam ken, sal Ek hom beskerm.
– Psalm 91:1–2, 14
Lyk dit asof niks ooit uitwerk soos jy dit wou gehad het nie? Word jou planne voortdurend in die wiele gery? Word al jou pogings verydel? Laat mense jou deurentyd in die steek of stel hulle jou keer op keer teleur? Psalm 90 is deur Moses geskryf en is die oudste psalm. Ons weet dat Abraham en sy mense vreemdelinge in ballingskap was. Hulle was hawelose vreemdelinge wat nooit permanente beskutting, kalmte of verligting kon vind nie. In die land Kanaän het hulle van plek tot plek geswerf totdat hulle uiteindelik in Egipte aangekom het. As hulle gehoop het om sekuriteit en skuilplek in Egipte te vind, is hul hoop gou beskaam, omdat hulle daar skaars verdra is. Hierdie swerwende vlugtelinge moes 'n heenkome vind in die skadu van hul God, 'n toevlugsoord waar die Here hulle onder sy vleuels kon onderhou.
Plaas jy jou geloof in jou eie krag en kom jy agter dat jy dieselfde resies oor en oor hardloop, en tog geen vordering maak nie? Plaas jy jou verwagtings op ander in die hoop dat hulle jou tevredenheid, vrede en geluk gaan bring, net om elke keer weer teleurgesteld te wees? Bely jy met woorde dat God regeer, maar jy glo of voel nie dat God se krag werklik tot jou beskikking is nie? Het al hierdie verwagtings waaraan nie voldoen is nie, jou mismoedig en gefrustreerd gelaat?
Jou bemoediging is te vinde in Moses waar hy die mensdom se broosheid beskou, hom nederig onderwerp aan God se plan vir hom en sy mense en homself toewy om te bid vir Goddelike genade en dat God se guns oor hulle sal skyn. Abraham, Moses en God se mense was nog altyd swerflinge in hierdie wêreld, maar as jy opreg onderneem om jou te onderwerp aan God as jou Beskermer, sal jy onder jou Here se misterieuse en uitsonderlike sorg geneem word. Jy sal die onoorwinlike mag en ondersteuning van God teen alle uitdagings en versoekings ervaar. Jy sal tevredenheid, vrede en geluk vind in Jesus Christus en jou en ander vrymaak om nie meer aan onbereikbare verwagtings te moet voldoen nie. In God se hawe sal jy 'n veilige skuilplek en Goddelike beskerming ontvang. Jy sal 'n betekenisvolle resies hardloop, vordering maak, totdat jy reguit hardloop tot in jou permanente huis wat reeds in die hemel vir jou voorberei is.
Hierdie is 'n uittreksel uit 10-minuut-oordenkings: Psalms deur Struik Christian Media.
Hierdie boek, en ander dagstukkieboeke deur Struik Christian Media is nou beskikbaar by CUM Boeke: https://bit.ly/2XPUXWc